SKRIFTLIG FORESPØRGSEL E-1444/03

af Francesco Rutelli (ELDR), Mariotto Segni (UEN), Graham Watson (ELDR),Enrique Barón Crespo (PSE), Daniel Cohn-Bendit (Verts/ALE), Monica Frassoni (Verts/ALE),Francis Wurtz (GUE/NGL), Teresa Almeida Garrett (PPE-DE), Guido Bodrato (PPE-DE),Luciano Caveri (ELDR), Luigi Cocilovo (PPE-DE), Armando Cossutta (GUE/NGL),Paolo Costa (ELDR), Luigi De Mita (PPE-DE), Giuseppe Di Lello Finuoli (GUE/NGL),Antonio Di Pietro (ELDR), Carlo Fatuzzo (PPE-DE), Fernando Fernández Martín (PPE-DE),Marco Formentini (ELDR), Fiorella Ghilardotti (PSE), Florence Kuntz (EDD),Franco Maríni (PPE-DE), Mario Mastella (PPE-DE), Reinhold Messner (Verts/ALE),Luisa Morgantini (GUE/NGL), Pasqualina Napoletano (PSE), Giorgio Napolitano (PSE),Juan Ojeda Sanz (PPE-DE), Elena Paciotti (PSE), Giuseppe Pisicchio (PPE-DE),Giovanni Pittella (PSE), José Pomés Ruiz (PPE-DE), Giovanni Procacci (ELDR),Giorgio Ruffolo (PSE), Guido Sacconi (PSE), Luciana Sbarbati (ELDR),Bruno Trentin (PSE) og Gianni Vattimo (PSE) til Kommissionen

(24. april 2003)

Om: Fri og pluralistisk information

- Fri information, som er afgørende for sikringen af princippet om demokrati, der er et af de principper, Den Europæiske Union bygger på (EU-traktatens artikel 6, stk. 1), må, bl.a. med henblik på udvidelsen, gøres til genstand for fastlæggelsen af et sæt juridiske garantier, som kan beskytte samtlige EU-borgere og begrænse etableringen af retlige eller faktiske monopoler.

- Informationsmarkedets specifikke karakter berettiger en særlig beskyttelse såvel inden for rammerne af internationale forhandlinger (Doha) som inden for EU-rettens rammer (ikke kun ved at benytte økonomiske indikatorer, men også i forhold til respekten for grundlæggende rettigheder (punkt 58 i Europa-Parlamentets beslutning af 15. januar 2003).

- Det er nødvendigt at sikre, at medierne, navnlig hvis der påhviler dem forsyningspligt, respekterer princippet om pluralistisk og korrekt information.

- Endvidere er der et presserende behov for at finde løsninger på de forhold, der kritiseres i Europa-Parlamentets beslutning af 15. januar 2003,

- og som også er blevet kritiseret af Europarådet, der har udtalt, at den potentielle interessekonflikt i Italien er en trussel mod pluralisme i medierne, og at den, medmindre der træffes klare beskyttelsesforanstaltninger, statuerer et dårligt eksempel for unge demokratier (punkt 12 i henstilling 1589 af 28. januar 2003).

- Desuden henvises der til, at proceduren i artikel 7, stk. 1, i EU-traktaten, som trådte i kraft den 1. februar 2003, også vedrører beskyttelsen af den grundlæggende ret til information som sikret ved EU-traktatens artikel 6.Kan Kommissionen på baggrund af ovenstående oplyse

1. inden hvornår den agter at forelægge en meddelelse om situationen med hensyn til pluralisme i medierne i EU og et forslag til direktiv om beskyttelse heraf således som krævet i Europa-Parlamentets beslutning af 20. november 2002?

2. inden hvornår den som krævet i Europa-Parlamentets beslutning af 20. november 2002 agter at forelægge EU-Konventet et forslag til retsgrundlag, således at princippet om pluralistiske og frie medier kan forankres i den nye forfatning?

Svar afgivet på Kommissionens vegne af Frederik Bolkestein

(7. juli 2003)

Kommissionen kan kun gentage, hvad den allerede har givet udtryk for over for Parlamentet (brev af 2. maj 2003 fra Loyola de Palacio til Michel Rocard) med hensyn til opfølgningen på Europa-Parlamentets beslutning af 20. november 2002.

Kommissionen har således ikke til hensigt at foretage sig noget i anledning af Parlamentets beslutning, idet denne beslutning vedrører pluralisme som demokratisk og institutionel værdi i enhver medlemsstat og ønsket om frie og pluralistiske medier i alle medlemsstater.

Imidlertid er sigtet med de eksisterende EU-instrumenter, som er juridisk forankret i Rom-traktaten, at sikre en vis økonomisk ligevægt mellem de økonomiske aktører, og derfor har de en direkte indvirkning på medierne som økonomisk aktivitet, men vedrører ikke eller kun meget indirekte medierne som formidler af information til borgerne.

Kommissionen råder dermed ikke over noget retligt virkemiddel, som kunne anvendes til at løse de problemer, som de ærede parlamentsmedlemmer nævner.

Kommissionen bifaldt, at charteret om grundlæggende rettigheder hvori det klart fremgår af artikel 11, stk. 2, at mediefrihed og mediernes pluralisme skal respekteres i Unionen blev indarbejdet i forfatningstraktaten. Parlamentets anmodning er dermed imødekommet, og indarbejdelsen af charteret er et af resultaterne af konventets arbejde.

Endelig henleder Kommissionen opmærksomheden på grønbogen om forsyningspligtydelser, som blev vedtaget den 21. maj 2003, hvor Kommissionen bl.a. tager fat på spørgsmålet om beskyttelse af pluralismen ved at spørge, om man bør genoverveje muligheden for at træffe konkrete foranstaltninger til beskyttelse af pluralismen på EU-plan, og i givet fald hvilke. Alle, der har interesse i spørgsmålet, opfordres til at fremkomme med deres synspunkter indtil 15. september 2003.